b"\n_START_ARTICLE_\nAnihilaci\xc3\xb3\n_START_PARAGRAPH_\nEn f\xc3\xadsica, el terme anihilaci\xc3\xb3 s'aplica al proc\xc3\xa9s que succeeix quan una part\xc3\xadcula subat\xc3\xb2mica col\xc2\xb7lideix amb la seva respectiva antipart\xc3\xadcula. Al proc\xc3\xa9s desapareixen les dues part\xc3\xadcules per\xc3\xb2 com que l'energia i el moment s'han de conservar, la seva massa es transforma en energia que es manifesta com l'emissi\xc3\xb3 de noves part\xc3\xadcules i/o radiaci\xc3\xb3. Les antipart\xc3\xadcules tenen exactament el mateix nombre qu\xc3\xa0ntic, per\xc3\xb2 oposat, que les part\xc3\xadcules, per tant la suma dels nombres qu\xc3\xa0ntics de la parella original \xc3\xa9s zero. Com que s'ha d'acomplir la conservaci\xc3\xb3 de l'energia i del moment, la suma dels nombres qu\xc3\xa0ntics del conjunt de part\xc3\xadcules que es produeixi haur\xc3\xa0 de ser tamb\xc3\xa9 zero._NEWLINE_Els possibles productes de l'anihilaci\xc3\xb3 dependran del tipus d'interacci\xc3\xb3 que es pugui produir a partir de les part\xc3\xadcules inicials i de la seva cinem\xc3\xa0tica. En l'anihilaci\xc3\xb3 de mat\xc3\xa8ria amb antimat\xc3\xa8ria un quark, i un antiquark es poden anihilar en gluons, en fotons, o en bosons W; un electr\xc3\xb3, i un positr\xc3\xb3, es poden aniquilar en fotons, o en un bos\xc3\xb3 Z. Un electr\xc3\xb3 i un positr\xc3\xb3 s'anihilen donant lloc, normalment, a dos fotons gamma de 511 keV cadascun."